
PATVIRTINTA
              Raseinių rajono savivaldybės mero
  2025 m. gegužės   d. potvarkiu 
[bookmark: n_0]   Nr. M-

[bookmark: _Hlk196901549]RASEINIŲ RAJONO SAVIVALDYBĖS VAIKŲ IR JAUNIMO VASAROS STOVYKLŲ PROGRAMŲ FINANSAVIMO TVARKOS APRAŠAS

I SKYRIUS
BENDROSIOS NUOSTATOS

1.	Raseinių rajono savivaldybės (toliau – Savivaldybė) vaikų ir jaunimo vasaros stovyklų programų finansavimo tvarkos aprašas (toliau – Aprašas) nustato vaikų ir jaunimo vasaros stovyklų (toliau – Stovykla) konkurso (toliau – Konkursas) Raseinių rajono savivaldybėje organizavimo tvarką, reikalavimus Stovykloms ir jų programoms, Stovyklų programų vertinimo, finansavimo, atsiskaitymo už gautų lėšų panaudojimą, tvarką.
2.	Konkurso tikslas – užtikrinti kokybišką ir turiningą vaikų ir jaunimo užimtumą ir poilsį, finansuojant Stovyklas, kurių metu organizuojama neformaliojo vaikų ir jaunimo ugdymo veikla, vykdoma kartu su maitinimo ir (arba) apgyvendinimo paslaugomis, sudaromos sąlygos vaikų ir jaunimo saviraiškai, fiziniam aktyvumui, sveikai gyvensenai, įvairiapusiam (asmeninių, socialinių ir edukacinių kompetencijų) ugdymuisi.
 3. Finansavimas Stovykloms skiriamas iš Savivaldybės biudžeto lėšų skirtai 02 Švietimo pažangos ir jaunimo užimtumo programos 02.01.02.16. Vaikų ir jaunimo vasaros stovyklų finansavimas. 
4.	Stovyklos vykdomos vadovaujantis Lietuvos Respublikos įstatymais ir kitais teisės aktais, reglamentuojančiais vaikų ir jaunimo poilsį ir ugdymą, sveikatą ir saugą bei šiuo Aprašu. 
5. Konkursas organizuojamas Raseinių rajono savivaldybės lygmeniu. Informacija apie konkursą skelbiama viešai Savivaldybės interneto svetainėje www.raseiniai.lt. Konkursas laikomas įvykusiu, jei pateikiama bent viena paraiška.
6.	Apraše vartojamos sąvokos:
6.1.	pareiškėjas – Savivaldybės teritorijoje veikianti juridinis asmuo, atitinkantis Aprašo 28 punkte nustatytas sąlygas ir pateikęs paraišką Konkursui siekiant gauti Savivaldybės biudžeto lėšų Stovyklai vykdyti; 
6.2.	mažiau galimybių turintis dalyvis – vaikas ar jaunuolis, neturintis tokių pat sąlygų kaip bendraamžiai savo kompetencijoms ir veikloms plėtoti, nes gyvena nepalankiomis sąlygomis ar patiria socialinių, ekonominių, išsilavinimo, kultūrinių, geografinių sunkumų, turi negalią ir (ar) sveikatos problemų;
6.3. Stovyklos organizatorius – pareiškėjas, kuris atitinka visus reikalavimus finansavimui gauti, kuriam Savivaldybės mero potvarkiu skirta Savivaldybės biudžeto lėšų Stovyklai įgyvendinti, su Savivaldybės administracijos direktoriumi pasirašęs biudžeto lėšų naudojimo sutartį (toliau – Sutartis) ir Lietuvos Respublikos įstatymų nustatyta tvarka atsako už poilsiaujančių vaikų ir jaunimo saugumą, sveikatos priežiūrą, higienos sąlygas ir poilsio organizavimo kokybę bei skirtų lėšų tinkamą naudojimą;
6.4.	Stovyklos programa – Aprašo nustatyta tvarka įvertinta Stovyklos organizatoriaus paraiška su visais pridedamais dokumentais, kurią pateikusiam pareiškėjui skirtas finansavimas iš Savivaldybės biudžeto lėšų. Tai Stovyklos organizavimo planas, kuriame nurodytas Stovyklos tipas (-ai), tikslas, tikslinė grupė, veiklų planas, numatyti veiksmai, pagrįsti tam tikra lėšų suma numatytiems Stovyklos tikslams pasiekti).
7.	Kitos Apraše vartojamos sąvokos atitinka  Lietuvos Respublikos įstatymuose apibrėžtas sąvokas.

II SKYRIUS
STOVYKLŲ DALYVIŲ TIKSLINĖ GRUPĖ

8. Stovyklos dalyvių tikslinė grupė yra 6-21 metų amžiaus Savivaldybės teritorijoje deklaravę gyvenamą vietą vaikai ir jaunimas, diasporos vaikai ir jaunimas. 
9. Stovyklos dalyvių registracija į stovyklas vyksta centralizuotai, elektroniniu būdu Raseinių rajono savivaldybės interneto svetainėje www.raseiniai.lt paskelbus kvietimą registruotis organizuojamose stovyklose. Savivaldybė iš dalies finansuoja vieno dalyvio dalyvavimą tik vienoje pasirinktoje stovykloje, nepriklausomai nuo jos tipo. 

III SKYRIUS
STOVYKLŲ TIPAI. REIKALAVIMAI STOVYKLOMS IR JŲ PROGRAMOMS 

10.	Vaikų ir jaunimo užimtumui ir poilsiui organizuoti gali būti vykdomos šių tipų Stovyklos:
10.1.	stacionari stovykla (su laikinu apgyvendinimui) – stovykla, turinti specialiai pastatytas ir (ar) įrengtas patalpas, kuriose vaikai ir jaunimas laikinai apgyvendinami. Stovykla skirta vaikų ir jaunimo poilsiui, kryptingam užimtumui, neformaliajam ugdymui ir sveikatai stiprinti; 
10.2.	dieninė stovykla – stovykla, turinti vaikų ir jaunimo poilsiui pritaikytas patalpas. Stovykla skirta vaikų ir jaunimo poilsiui, kryptingam užimtumui, neformaliajam ugdymui ir sveikatai stiprinti dienos metu; 
10.3.	mobilioji stovykla – stovyklaujama keliaujant,  stovykla skirta vaikų ir jaunimo poilsiui, kryptingam užimtumui, neformaliajam ugdymui ir sveikatai stiprinti.
11.	Vasaros Stovyklos organizuojamos vasarą, pasibaigus ugdomajam procesui.
12.	Stovyklos programos turinys įgyvendinamas per vieną pamainą (toliau – pamaina). Viena pamaina privalo būti ne trumpesnė kaip 3 kalendorinės dienos. Vienos dienos vaikų ir jaunimo užimtumo trukmė ne trumpesnė kaip 8 pedagoginės valandos. Programos įgyvendinimas gali būti kartojamas kelias pamainas. 
13.	Stovyklos vienoje pamainoje turi būti užimta ne mažiau kaip 15 vaikų ir/ar jaunuolių.
14.	Stovyklos gali būti vykdomos specialiai vaikų ir jaunimo vasaros poilsiui pritaikytose įstaigose, kurių patalpos ir aplinka pritaikyta tokiai veiklai; stovyklavietėse, kurios yra įrengtos poilsiui su nakvyne skirtoje teritorijoje (sudarytos sąlygos palapinėms, laikiniems ar mobiliems nameliams statyti, higienos poreikiams tenkinti, laužui kurti, atliekoms sudėti) ir pan.
15.	Už Stovyklos įgyvendinimą turi būti paskirtas atsakingas asmuo, kuris privalo turėti organizavimo ir (arba) koordinavimo patirties. 
16.	Stovyklos metu vienai iki 15 (penkiolikos) vaikų ir (ar) jaunimo grupei turi būti skiriamas vienas grupės vadovas, 15 (penkiolikos) vaikų ir (ar) jaunimo, turinčių specialiųjų ugdymosi poreikių ir (ar) negalią turinčių vaikų, grupei turi būti skiriami ne mažiau kaip 2 vadovai. Konkretų grupių vadovų skaičių, atsižvelgdamas į Stovyklos specifiką, dalyvių amžių ir jų specialiuosius poreikius, nustato Stovyklos organizatorius.
17.	Stovyklos programos vadovas:
17.1.	turi teisę įgyvendinti neformaliojo vaikų švietimo programą  (įgijęs pedagoginį, socialinio darbuotojo, socialinio pedagogo, edukologo, psichologo išsilavinimą arba yra išklausęs pedagoginių ir psichologinių žinių kursą); 
17.2.	turi turėti ugdymo ar darbo patirties Stovyklos programoje numatytoms ugdymo veikloms vykdyti;
17.3.	turi būti pasitikrinęs sveikatą (įrašas asmens medicininėje knygelėje, forma Nr. F.048/a) ir teisės aktų nustatyta tvarka išklausęs privalomojo pirmosios pagalbos mokymo programą (kas penkerius metus); 
17.4.	turi būti išklausęs higienos įgūdžių mokymo programą (privaloma dirbantiems stovyklose, kuriose teikiamos apgyvendinimo paslaugos, kas trejus metus); 
[bookmark: _GoBack]17.5.	turi turėti Teisėto darbo su vaikais kodą.
18.	Visos Stovyklos veiklos turi būti vykdomos užtikrinant dalyvių sveikatą ir saugumą, atsižvelgiant į Lietuvos Respublikos sveikatos apsaugos ministro – valstybės lygio ekstremaliosios situacijos operacijų vadovo sprendimus, organizuojamos saugioje aplinkoje ir nekelti grėsmės asmenų sveikatai, viešajai tvarkai ar bet kokiomis formomis, metodais ir būdais neturi pažeisti Lietuvos Respublikos įstatymų ir kitų teisės aktų.
19.	Reikalavimai Stovyklos programai:
19.1.	idėjos aktualumas / patrauklumas;
19.2.	veiklos skatina dalyvių asmeninių, socialinių ir edukacinių kompetencijų tobulinimą;
19.3.	veiklos skatinančios sveiką gyvenseną ir fizinį aktyvumą;
19.4.	veiklos skatinančios saviraišką.

IV SKYRIUS
KONKURSO ORGANIZAVIMAS. PARAIŠKŲ TEIKIMAS 

20.	Konkursas skelbiamas viešai Savivaldybės interneto svetainėje www.raseiniai.lt. Skelbime nurodoma:
20.1.	organizuojamo Konkurso tikslas;
20.2.	Konkursui numatyta skirti Savivaldybės biudžeto lėšų suma;
20.3.	didžiausia ir mažiausia vienai paraiškai galima skirti Savivaldybės biudžeto lėšų suma;
20.4.	reikalavimai pareiškėjams; 
20.5.	paraiškos forma (1 priedas) ir dokumentai, kuriuos reikia pateikti;
20.6.	paraiškų pateikimo būdai, kuriais pareiškėjai gali pateikti paraiškas konkursui;
20.7.	paraiškų priėmimo pradžia ir pabaiga, tikslus paskutinės paraiškų priėmimo dienos laikas. Paraiškų pateikimo terminas turi būti ne trumpesnis nei 10 kalendorinių dienų nuo Konkurso paskelbimo dienos;
20.8.	kontaktinio asmens (konkurso koordinatoriaus), teikiančio konsultacijas pareiškėjams su konkursu susijusiais klausimais, vardas, pavardė, pareigos, telefono numeris, elektroninio pašto adresas;
20.9.	kita reikalinga informacija.
21.	 Konkursui teikiama Stovyklų programa (toliau – Programa) aprašoma užpildant Aprašo 1 priedą.  Pasirašyta pareiškėjo vadovo arba jo įgalioto asmens, turinčio teisę veikti pareiškėjo vardu, nurodant vardą, pavardę ir pareigas, bei patvirtinta antspaudu, jei pareiškėjas antspaudą privalo turėti, arba elektroniniu parašu, arba pasirašyta naudojantis saugiu elektroniniu parašu, patvirtintu galiojančiu kvalifikuotu sertifikatu.
22.	 Paraiškoje turi būti nurodoma:
22.1.	informacija apie pareiškėją ir Programos vadovą;
22.2. informacija apie Programos vykdytoją;
22.3.	Programai įgyvendinti prašoma Savivaldybės biudžeto lėšų suma;
22.4.	Stovyklos tipas, tikslas ir uždaviniai;
22.5.	tikslinė (-ės) grupė (-ės), Stovyklos dalyviai;
22.6.	 Programos įgyvendinimo planas, kuriame turi būti nurodytas veiklos pavadinimas, jos įgyvendinimo terminai;
22.7.	siektini kiekybiniai ir kokybiniai rezultatai;
22.8.	bendra Programos įgyvendinimo sąmata (toliau – sąmata), nurodant lėšų šaltinius ir kiek lėšų prašoma iš Konkurso organizavimui skirtų Savivaldybės biudžeto asignavimų, taip pat nurodant planuojamų išlaidų detalizavimą;
22.9.	pareiškėjo pateikiama papildoma informacija, susijusi su Programa. 
23.	Pareiškėjas kartu su paraiška pateikia šių lietuvių kalba surašytų dokumentų kopijas:
23.1.	pareiškėjo steigimo dokumentą (pvz.: nuostatai, įstatai, steigimo sutartis);
23.2.	jei pareiškėjui atstovauja ne jo vadovas, – dokumento, patvirtinančio asmens teisę veikti pareiškėjo vardu;
23.3.	dokumento, patvirtinančio pareiškėjo teisę naudotis nekilnojamuoju turtu, jeigu prašoma Savivaldybės biudžeto lėšų patalpoms, reikalingoms Programos veikloms vykdyti, išlaikyti;
23.4.	 kiti dokumentai, kuriuos, pareiškėjo nuomone, tikslinga pateikti. 
24.	 Vienas pareiškėjas gali pateikti vieną paraišką.
25.	Paraišką ir kitus reikalingus dokumentus atsiųsti el. paštu savivaldybe@raseiniai.lt su lydraščiu (adresuojant Savivaldybės merui).
[bookmark: _Hlk196898686]26.	Konkursui negali būti teikiamos paraiškos, kurios:
26.1. kelia grėsmę Stovyklos dalyvių sveikatai, garbei ir orumui, viešajai tvarkai;  
26.2.	bet kokiomis formomis, metodais ir būdais diskriminuoja ar kursto tiesioginę ir netiesioginę diskriminaciją, priekabiavimą lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos ar kitų bruožų pagrindu, išreiškia neapykantą ir prievartą, nepagarbą Lietuvos Respublikos simboliams;
26.3.	bet kokiomis formomis, metodais ir būdais populiarina smurtą, prievartą, alkoholį, tabaką ir (ar) psichotropines medžiagas;
26.4.	bet kokiomis formomis ir būdais pažeidžia Lietuvos Respublikos Konstituciją, Lietuvos Respublikos tarptautinius įsipareigojimus bei kitus Lietuvos Respublikos teisės aktus. 
27.	Pareiškėjai, rengdami Programas, turi teisę raštu ir (ar) žodžiu gauti informaciją bei konsultacijas su Konkursu susijusiais klausimais, kurios teikiamos Konkurso skelbime nurodytais kontaktais. Į pareiškėjo pateiktus klausimus turi būti atsakoma per 3 (tris) darbo dienas nuo klausimo gavimo dienos naudojantis tomis pačiomis ryšio priemonėmis, kuriomis pareiškėjas pateikė klausimą. Informacija bei konsultacijos pareiškėjams teikiamos iki paskutinės paraiškų pateikimo dienos.
	
V SKYRIUS
REIKALAVIMAI PAREIŠKĖJAMS. 
PAREIŠKĖJŲ (PROGRAMŲ VYKDYTOJŲ) ĮSIPAREIGOJIMAI

[bookmark: _Hlk196899231]28.	Konkursui paraiškas gali teikti: 
28.1. pareiškėjas yra Lietuvos Respublikoje registruotas viešasis juridinis asmuo, veikiantis pagal nevyriausybinių organizacijų plėtrą, asociacijų, labdaros ir paramos fondų, viešųjų įstaigų, tradicinių religinių bendrijų ir bendruomenių veiklą ir atitinka Lietuvos Respublikos nevyriausybinių organizacijų plėtros įstatymo 2 straipsnio 3 dalyje nustatytą nevyriausybinės organizacijos sąvoką ir Juridinių asmenų registre nustatyta tvarka įregistravusios žymą, kad juridinis asmuo yra nevyriausybinė organizacija;
28.2. pareiškėjo vienas iš veiklos tikslų – neformaliojo vaikų ir jaunimo  ugdymo, užimtumo (laisvalaikio) pramogų, darbo su jaunimu, poilsio arba vaikų poilsio stovyklų organizavimo veikla, įtvirtintų pareiškėjo nuostatuose, įstatuose ir pan.;
28.3. juridinis asmuo teisės aktų nustatyta tvarka Juridinių asmenų registrui yra pateikęs finansinių ataskaitų rinkinį, veiklos ataskaitą (pagal viešus Juridinių asmenų registro duomenis) ir savo interneto svetainėje (jeigu ją turi) viešai skelbia informaciją apie įgyvendinamas ar įgyvendintas Programas. Šis reikalavimas netaikomas pareiškėjui, kuris veiklą vykdo trumpiau nei 1 (vienus) metus.;
28.4.	pareiškėjo veikla nėra sustabdyta ar apribota įstatymų nustatytais pagrindais (tikrinama vadovaujantis Juridinių asmenų registro viešais duomenimis);
28.5.	pareiškėjas, ankstesniais metais naudodamas Savivaldybės biudžeto lėšas, tinkamai įvykdė Sutartį ir gautas lėšas panaudojo tikslingai arba nuo Sutarties pažeidimo praėjo ne mažiau kaip 1 (vieneri) metai.
29.	Teikdamas paraišką ir įgyvendindamas programą, pareiškėjas (Stovyklos organizatorius) privalo laikytis Lietuvos Respublikos asmens duomenų teisinės apsaugos įstatymo, 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitų teisės aktų, reglamentuojančių asmens duomenų teisinę apsaugą, projekto dalyvių sąrašų bei kitos aktualios informacijos rinkimo reikalavimų. Pareiškėjas (Stovyklos organizatorius), gavęs Savivaldybės administracijos prašymą raštu pateikti informaciją apie paraiškoje pateiktus duomenis ir (ar) Programos įgyvendinimą, privalo ją pateikti vadovaudamasis šiame Aprašo punkte nurodytuose teisės aktuose nustatytais reikalavimais.
30.	 Pareiškėjas (Stovyklos organizatorius) turi viešinti Stovyklą ir jos programą, kad tikslinė (-ės) grupė (-ės) ir visuomenė daugiau sužinotų apie Programos tikslus ir eigą, organizuoti Stovyklos tikslinės grupės viešą atranką. Viešindamas Programą Stovyklos organizatorius turi nepažeisti viešosios tvarkos, laikytis teisės aktų nustatytos tvarkos, nurodyti, kad Stovyklos vykdymui lėšos skirtos iš Savivaldybės biudžeto.

VI SKYRIUS
STOVYKLŲ FINANSAVIMAS 

31.	Stovyklos vieno dalyvio dalyvavimo Stovykloje iš Savivaldybės biudžeto lėšų negali viršyti:
31.1.  mažiau galimybių turinčiam dalyviui iki 90 proc. Savivaldybės biudžeto lėšų prašomos sumos;
31.2. diasporos dalyviui  iki 50 proc. Savivaldybės biudžeto lėšų prašomos sumos;
31.3. dalyviui iki 80 proc. Savivaldybės biudžeto lėšų prašomos sumos.
32.	Pareiškėjo nustatyta maksimali vienos dienos Stovykloje kaina turi apimti visas būtinas Stovyklos organizavimo išlaidas (Programos vykdymui reikalingos priemonės ir reikmenys, nakvynė, maitinimas, darbo užmokestis ir pan.) ir turi būti skelbiama viešame Stovyklos kvietime.
[bookmark: _Hlk196899305]33.	Tinkamomis finansuoti laikomos šios Stovyklų organizavimo išlaidos:
33.1.	programos vykdytojų darbo užmokestis, neviršijant 60 proc. Stovyklai skirtos lėšų sumos, kurios skirtos programos vykdytojų darbo užmokesčiui;
33.2.	maitinimo, nakvynės paslaugoms;
33.3.	dalyvių pavėžėjimo į Stovyklą ir atgal ar numatytas vykdyti veiklos vietas (transporto priemonių degalų, nuomos, eksploatavimo ir kitoms transporto išlaikymo ir transporto paslaugų įsigijimo išlaidoms);
33.4.	įsigyti Stovyklai organizuoti reikalingas priemones, prekes ir paslaugas;
33.5.	priemonių, reikmenų ir patalpų, naudojamų Stovyklos veikloms, nuomai ir komunalinėms išlaidoms apmokėti.
34.	Netinkamos finansuoti Stovyklų išlaidos:
34.1. ilgalaikio materialiojo turto, kurio vertė 750 Eur ir didesnė, kaip tai reglamentuoja Viešojo sektoriaus apskaitos ir finansinės atskaitomybės 12-ojo standarto, patvirtinto Lietuvos Respublikos finansų ministro 2008 m. gegužės 8 d. įsakymu Nr. 1K-174 „Dėl viešojo sektoriaus apskaitos ir finansinės atskaitomybės 12-ojo standarto patvirtinimo“, 6.8.3. papunktis, įsigijimo išlaidos.
34.2.	įsiskolinimams padengti ar investiciniams projektams finansuoti;
34.3.	ilgalaikei patalpų nuomai ar išperkamajai nuomai, remontui, rekonstrukcijai ir statybai, patalpų eksploatacijai;
34.4.	Programos parengimo išlaidoms;
34.5.	tarptautinių kelionių išlaidos;
34.6.	Programai įgyvendinti už Lietuvos Respublikos ribų;
34.7.	kitos tiesiogiai su Programos įgyvendinimu nesusijusios išlaidos.
35. Savivaldybės meras, vadovaudamasis Komisijos protokolu ir einamųjų metų  Vaikų ir jaunimo vasaros stovyklų finansavimo priemonei numatytomis lėšomis, potvarkiu priima vieną iš šių sprendimų:
35.1. skirti numatytas lėšas Programai;
35.2. neskirti lėšų Programai;
35.3. skirti dalį lėšų Programai; 
35.4. projektą įtraukti į rezervinį sąrašą.
36.   Lėšas Programų vykdytojams, kurie veikia ne pagal Lietuvos Respublikos biudžetinių įstaigų įstatymą, skiriamos pagal biudžeto lėšų naudojimo sutartis (sudarytas tarp Programos vykdytojų ir Savivaldybės administracijos, kuriai atstovauja Savivaldybės administracijos direktorius).
37. Jei Programai buvo skirtas dalinis finansavimas, organizacija, sudarydama sutartį su  Savivaldybe, turi teisę keisti savo Programos veiklos apimtį, bet neturi teisės keisti paraiškoje aprašytos veiklos tikslų ir uždavinių. Programos teikėjai turi pateikti patikslintą veiklos planą Komisijos sekretoriui.
38. Tinkamos finansuoti Programos išlaidos turi būti tiesiogiai susijusios su Programos numatytomis veiklomis, pagrįstos Programos įgyvendinimo eiga ir planu, išlaidų pobūdžiu ir kiekiu, būtinos Programos įgyvendinti, taip pat patirtos bei apmokėtos pareiškėjo Programos veiklų vykdymo laikotarpiu.
39. Nepanaudotos Programos įgyvendinti skirtos lėšos grąžinamos į Savivaldybės biudžetą per 5 darbo dienas nuo Programos įgyvendinimo pabaigos, bet ne vėliau kaip iki einamųjų metų rugsėjo 15 d.

VII SKYRIUS
 PROGRAMŲ VERTINIMAS IR VERTINIMO KRITERIJAI

40. Konkursui pateiktas paraiškas vertina Raseinių rajono savivaldybės mero potvarkiu sudaryta vertinimo komisija (toliau – Komisija). Kiekvieną paraišką turi įvertinti bent du Komisijos nariai pagal patvirtintą vertinimo formą (2 priedas).
41. Komisijos nariai, prieš gaudami bet kokią su konkursui pateiktų paraiškų vertinimu susijusią informaciją, privalo pasirašyti:
41.1. konfidencialumo pasižadėjimą (3 priedas), užtikrinti konkurso informacijos konfidencialumą, viešai neskelbti ir neplatinti šios informacijos;
41.2. nešališkumo deklaraciją (4 priedas), dėl objektyvių sprendimų priėmimo bei viešųjų ir privačių interesų konflikto vengimo.
42. Jeigu yra aplinkybių, galinčių turėti įtakos sprendimui, Komisijos narys, prieš pradėdamas nagrinėti paraiškas, turi nusišalinti, prieš tai pranešęs Komisijos pirmininkui. Jeigu Komisijos narys nenusišalina, o vėliau dėl to kyla interesų konfliktas, jo vertinimo rezultatai interesų konfliktą sukėlusiu klausimu laikomi negaliojančiais.
43. Komisijos posėdžiui sekretoriauja Savivaldybės administracijos jaunimo reikalų koordinatorius. 
44. Komisijos sekretorius patikrinęs pateiktas paraiškas ir dokumentus, kurie atitinka 45.1-45.6. papunkčiuose nurodytus formaliuosius kriterijus,  teikia svarstyti Komisijai.
45. Paraiškų vertinimo formalieji kriterijai:
45.1. paraišką pateikė pareiškėjas, kuris patenka į subjektų, turinčių teisę teikti projektus, grupę;
45.2. paraiška pateikta iki konkurso skelbime nurodytos paskutinės projektų pateikimo dienos;
45.3. pareiškėjas pateikė visus Apraše nurodytus dokumentus;
45.4. paraiška užpildyta pagal nustatytą formą (1 priedas);
45.5. pareiškėjo steigimo dokumentuose įtvirtintas tikslas - atlikti darbą su jaunimu;
45.6. pareiškėjas nėra likviduojamas ir skolingas Lietuvos Respublikos valstybinio socialinio draudimo fondo biudžetui;
[bookmark: _Hlk100222532]45.7. Programos vadovas atitinka  Aprašo 17.1-17.5  papunkčiais.
 46. Komisijos sekretorius gautą paraišką užregistruoja ir įvertina per 3 darbo dienas atitiktį formaliesiems kriterijams.
47. Jei pateikta paraiška neatitinka formaliųjų kriterijų Komisijos sekretorius informuoja paraiškos teikėjus dėl trūkstamos informacijos pateikimo per 3 darbo dienas.
[bookmark: _Hlk100304199]48. Formaliuosius kriterijus atitinkančius projektus Komisija turi įvertinti per 10 darbo dienų.
49. Programų vertinimo kriterijai:
49.1. stovyklos trukmė;
49.2. numatomų veiklų aktualumas ir naudojami metodai;
49.3. dalyvių skaičius;
49.4. aiškiai suformuluoti tikslai, uždaviniai ir numatyta veikla padės pasiekti užsibrėžtų tikslų;
49.5. numatytos veiklos sudarys sąlygas dalyvių saviraiškai, fiziniam aktyvumui, sveikai gyvensenai, įvairiapusiam (asmeninių, socialinių ir edukacinių kompetencijų) ugdymuisi;
49.6. lėšų racionalumas ir detalumas.
50. Jei Komisija pareiškėjui siūlo skirti dalinį finansavimą, Komisijos sekretorius apie tai informuoja pareiškėją, kuris atsižvelgdamas į Komisijos siūlymus koreguoja veiklų planą. Plano priemonės gali kisti, tačiau tikslai ir uždaviniai turi likti nepakitę.
51. Jei einamaisiais metais Vaikų ir jaunimo vasaros stovyklų finansavimo priemonei skirtų lėšų nepakanka, Komisijos apsvarstytas ir surinkęs ne mažiau 25 balų Programa įtraukiama į rezervinį sąrašą.
52. Maksimalus balų skaičius Programai gali būti skiriamas - 33 balai.

VIII SKYRIUS
PROJEKTŲ IŠLAIDŲ SĄMATOS IR VEIKLŲ PLANO TIKSLINIMAS
 
53. Sąmatos tikslinimas:
[bookmark: _Hlk98233091]53.1. norėdamas patikslinti sąmatą, pareiškėjas turi pateikti Savivaldybės merui pagrįstą prašymą tikslinti Programos išlaidų sąmatą, nurodant iš kokios į kokią veiklos plano priemonę bus perkeltos lėšos ir pridėti lyginamąjį tikslinamų išlaidų sąmatos projektą. Pareiškėjas gali teikti prašymą tikslinti sąmatą tik dėl nepatirtų išlaidų;
53.2. prašymas tikslinti Programos išlaidų sąmatą teikiamas likus ne daugiau kaip 10 darbo dienų iki ateinančio ketvirčio pradžios;
[bookmark: _Hlk98233336]53.3. Komisijos sekretorius per 5 darbo dienas nuo prašymo gavimo dienos išanalizuoja sąmatos projektą (jo atitikimą veiklos planui, ar bus pasiekti projekto tikslai ir uždaviniai) ir priima sprendimą dėl sąmatos tikslinimo ir apie tai informuoja pareiškėją.
54. Veiklų plano tikslinimas:
54.1. norėdamas patikslinti veiklų planą, pareiškėjas turi pateikti Savivaldybės merui pagrįstą prašymą tikslinti Programos veiklų planą, nurodant kokios veiklų plano priemonės bus koreguojamos. Koreguojamos priemonės turi padėti pasiekti Programos tikslus ir uždavinius;
54.2. Komisijos sekretorius per 5 darbo dienas nuo prašymo gavimo dienos išanalizuoja prašymą (ar koreguojamos priemonės padės įgyvendinti projekto uždavinius ir pasiekti tikslus) ir priima sprendimą dėl veiklų plano tikslinimo ir apie tai informuoja pareiškėją žodžiu ar elektroniniu paštu;
54.3. prašymai tikslinti Programos veiklos planą teikiami dėl veiklų, kurios dar nėra įgyvendintos. 
 
IX SKYRIUS
 ATSAKOMYBĖ IR ATSISKAITYMAS
 
55.  Už paraiškoje pateiktų duomenų teisingumą atsako pareiškėjas.
56. Už Programos įgyvendinimą atsako vykdytojas.
57. Lėšas turi panaudoti pagal Programoje pateiktą planą.
58. Už kiekvieną ketvirtį, ne vėliau kaip ketvirčiui pasibaigus, per 3 darbo dienas, Programos vykdytojai turi pateikti ketvirčio ataskaitas Raseinių rajono savivaldybės merui, o įvykdžius sutarties įsipareigojimus, per 15 kalendorinių dienų, bet ne vėliau kaip iki einamųjų biudžetinių metų gruodžio 29 d. – su lydraščiu Savivaldybės merui programos ataskaitą (5 priedas) ir lėšų panaudojimo ataskaitą:
58.1. išlaidų sąmatos vykdymo ataskaita pateikiama sutrumpinta forma, ji pildoma eurais ir euro centais, praleidžiant tuščias eilutes;
58.2. apskaitos išlaidų sąmatos vykdymo ataskaita pateikiama su dokumentų, patvirtinančių Programos išlaidas (sąskaitos faktūros, prekių (paslaugų) pirkimo kvitų kopijos, sutartys, kelionės lapai, žiniaraščiai ir kt. bei mokėjimą įrodantys dokumentai (banko išrašai, čekiai ir kt.)) sąrašu (6 priedas). Esant poreikiui Programos vykdytojai turi leisti susipažinti su dokumentų, patvirtinančių Programos išlaidas, originalais arba pateikti šių dokumentų kopijas.
59. Programos vykdytojai dokumentus patvirtinančius Programos išlaidas turi saugoti 5 metus po programos įgyvendinimo.
60. Programos vykdytojai už Savivaldybės biudžeto lėšų skirtų tikslinių lėšų naudojimą ne pagal paskirtį atsako teisės aktų nustatyta tvarka.
X SKYRIUS
PROGRAMOS STEBĖSENOS VYKDYMAS
 
61. Programų priežiūrą ir kontrolę vykdo Savivaldybės administracijos jaunimo reikalų koordinatorius ar kitas Savivaldybės mero įgaliotas Savivaldybės administracijos darbuotojas. Vykdant Programos stebėseną siekiama šių tikslų:
61.1.  patikrinti Programos vykdytojų gautų Savivaldybės biudžeto lėšų naudojimo tikslingumą;
61.2.  patikrinti, kaip laikomasi Programos veiklos plano;
61.3. patikrinti Apraše, biudžeto lėšų naudojimo sutartyse numatytų įsipareigojimų vykdymą;
61.4.   teikti pastabas, rekomendacijas, apibendrintą analizę dėl projekto vykdymo.
[bookmark: _Hlk85532652]62.    Programų priežiūra ir kontrolė atliekama tikrinant Programos įgyvendinimą pagal pateiktą paraišką. Susitikimo su Programos vykdytojais metu Savivaldybės administracijos jaunimo reikalų koordinatorius užpildo  vykdymo stebėsenos anketą (7 priedas). Stebėsena vykdoma aplankant ne mažiau 5-10 proc. Stovyklų, finansuojamą pagal Aprašą. 
63. Programos vykdytojai apie numatomą atlikti veiklos turinio tikrinimą informuojami raštu arba žodžiu likus 2 darbo dienoms iki numatomo tikrinimo.
 64. Nustačius ar turint pagrįstų įtarimų, kad Stovyklos organizatorius netinkamai vykdo Aprašo, Sutarties ir (arba) galiojančių teisės aktų, turinčių esminę reikšmę vykdant Sutartį, reikalavimus, apie tai raštu informuojamas Stovyklos organizatorius ir sustabdomas Sutarties vykdymas. Stovyklos organizatoriui nustatomas protingas terminas, ne trumpesnis kaip 10 (dešimt) darbo dienų, nustatytiems veiklos trūkumams pašalinti. Stovyklos organizatorius, pašalinęs nustatytus veiklos trūkumus, raštu informuoja Savivaldybės administracijos jaunimo reikalų koordinatorių apie tolesnį pasirengimą tinkamai vykdyti Apraše, Sutartyje ir (arba) galiojančiuose teisės aktuose, turinčiuose esminę reikšmę vykdant Sutartį, nustatytus reikalavimus, ir pateikia tai patvirtinančius įrodymus. Įvertinus iš Stovyklos organizatoriaus gautą informaciją, galimas atnaujinimas vykdant Sutartį. Jei Stovyklos organizatorius per nustatytą terminą nustatytų veiklos trūkumų nepašalina, priimamas sprendimas vienašališkai nutraukti Sutartį, apie tai Stovyklos organizatorių įspėjusi, likus ne mažiau kaip 10 (dešimt) darbo dienų iki Sutarties nutraukimo dienos.
[bookmark: part_e09894b636ef460bba403d40d99ecb8f][bookmark: part_bfd264fc7e404daaa20f02b8f41ab157]
XI SKYRIUS
BAIGIAMOSIOS NUOSTATOS
 
65. Savivaldybės administracija neprisiima atsakomybės, jei dėl Programoje nurodytų klaidingų pareiškėjo kontaktinių duomenų (adreso, telefono, elektroninio pašto adreso ir kt.), pareiškėjas negauna laiškų arba su juo negalima susisiekti kitu būdu.
66. Savivaldybės mero sprendimas dėl lėšų skyrimo gali būti skundžiamas Lietuvos Respublikos viešojo administravimo įstatymo ir Lietuvos Respublikos administracinių bylų teisenos įstatymo nustatyta tvarka.
67. Šis Aprašas gali būti keičiamas ar naikinamas Raseinių rajono savivaldybės mero sprendimu.

__________________________
